Die Pos | Crime | Twee renosters buite Vaalwater gestroop
15 December 2017 l Christie Steyn l Views: 92 l 36 days ago
Twee renosterbulle is Donderdagnag, 7 Desember, op ’n plaas buite Vaal-water vir hul horings gestroop.
Volgens ao. Petrus Lefoka van die polisie op Vaalwater, is die saak op Vrydag, 8 Desember, by die Dorset-stasie aangemeld. Albei renosters se horings is gestroop. Die polisie het tot dusver geen verdagtes aangekeer nie. Lefoka het gesê dit was ’n reënerige nag, wat die ondersoek bemoeilik het, maar die ondersoek na die verdagtes duur voort.
Volgens die plaasbestuurder het hulle die Donderdagaand niks vreemds gehoor nie. “Ons sou die Vrydagoggend ons jaarafsluiting gehou het. Ons werkers moes net inkom om te voer en dan sou ons lekker braai en almal sou so teen 11:00 met vakansie gegaan het,” het die plaasbestuurder gesê. “Die werkers het voetspore op die pad wat hulle ry om te voer, gesien. Ons het die spore tot by die renosterkamp gevolg en besef daar is ’n probleem.”
Volgens die bestuurder het hulle die 80 ha-kamp deursoek en op die twee renosterbulle afgekom. Hulle het ongeveer 80 m uitmekaar gelê.
Daar was altesame sewe renosters op die plaas. Die oorblywende vyf is egter intussen na ’n ander plaas in die omgewing verskuif. Die plase se name word om veiligheidsredes weerhou.
Volgens die plaasbestuurder was daar al ander voorvalle met renosters op die plaas voordat hy daar begin werk het. Daar is veiligheidswagte op die plaas, maar hulle was glo nie daar tydens die voorval nie.